**OBČINA TRZIN**

**Občinski svet**

Številka zadeve: 9000-0011/2014-

Datum: 11.02.2015

Občinski svet Občine Trzin je na podlagi Zakona o lokalni samoupravi – UPB2 (Uradni list RS, št. 94/07 – uradno prečiščeno besedilo, 76/08, 79/09 in 51/10), 18., 29. in 30. čl. Statuta Občine Trzin (Uradni vestnik OT, št. 2/99, 4/2000, 5/03, 2/06 in 8/06) in 4., 33. ter 79. čl. Poslovnika o delu Občinskega sveta Občine Trzin (Uradni vestnik OT, št. 3/99, 10/2000 in 5/04) sprejel

**SKLEP**

1. Občinski svet Občine Trzin je na 4. redni seji 11. februarja 2015 obravnaval predlog sklepa poslovniške narave glede snemanja sej občinskega sveta in ocenil, da je predlog ustrezno pripravljen.
2. Občinski svet Občine Trzin z namenom javnosti delovanja ob že ustaljenih postopkih za zagotavljanje transparentnosti delovanja in sprejemanja odločitev občinskega sveta sprejema sklep, da soglaša z avdio-video snemanjem sej občinskega sveta, ki so odprte za javnost ter objavo teh posnetkov na enem izmed družbenih omrežij.
3. Arhiv posnetkov se hrani za posamezno mandatno obdobje občinskega sveta, po končanem mandatu se posnetki izbrišejo v roku 30 dni od potrditve večine mandatov naslednjega občinskega sveta in župana.
4. Pred začetkom avdio-video snemanja in objavljanjem teh posnetkov je potrebno vzpostaviti Evidenco avdio-video posnetkov sej občinskega sveta, jo vpisati v katalog zbirk osebnih podatkov, ki ga vodi upravljavec zbirke Občina Trzin in to zbirko vpisati tudi v Register zbirk osebnih podatkov pri Informacijskem pooblaščencu RS.
5. Pred začetkom posameznih sej občinskega sveta je potrebno vse aktivne udeležence sej na primeren način seznaniti z avdio-video snemanjem sej skladno z določili zakona, ki ureja varstvo osebnih podatkov in od njih pridobiti ustrezne izjave oz. soglasje za snemanje. Izjave oz. soglasja aktivnih udeležencev so veljavna za posamezno mandatno obdobje, v katerem so bila pridobljena.
6. Vse aktivne udeležence sej občinskega sveta je potrebno na primeren način opozoriti na njihovo odgovornost, da v svojih predstavitvah in razpravah ne navajajo varovanih osebnih podatkov, kadar so seje javne, saj je v tem primeru na sejah javnost prisotna, javen pa je tudi zvočni zapis.
7. Vsebina tega sklepa se smiselno vnese v predlog novega poslovnika o delu občinskega sveta, ko bo le-ta pripravljen in predložen v obravnavo občinskemu svetu.
8. Določbe tega sklepa se začnejo uporabljati po sprejemu Proračuna Občine Trzin za leto 2015, nakupu potrebne opreme za snemanje in izpolnitvi določb četrtega, petega in šestega odstavka tega sklepa.
9. Ta sklep se objavi v Uradnem vestniku Občine Trzin in začne veljati naslednji dan po objavi.

Številka: 4-4/2015

 župan:

 Peter Ložar

Poslano:

* Uradni vestnik Občine Trzin, št. 1/2015, z dne 18.02.2015,
* arhiv, tu (2 x)